
Invitasjon til Informasjonsmøte SIF Fotball
Jubileumsåret 2017 har vært et begivenhetsrikt år for SIF Fotball. Nå som vi ser frem mot nok et spennende år, så finner vi det riktig å invitere til et informasjonsmøte slik at medlemmene i SIF Fotball får svar på eventuelle spørsmål de har:

Sted: 		Klubbhuset-Storsalen
Tid: 		Tirsdag 13. Februar 2018, kl 19:00
Agenda:	I. Oppsummering av 2017 – Sportslig og økonomisk
		II. Utsiktene for 2018– Sportslig og økonomisk
		III Status Kunstgressbane 2

Sportslig ble 2017 et meget godt år både for aldersbestemte lag og seniorlagene. A-lag Herrer innkasserte en 1. plass i 5. divisjon som sikret opprykk til 4. divisjon for 2018, mens Damelaget tok en sterk 3. plass i 4. divisjon. Det nyetablerte Rekruttlaget rykket opp fra 9. div til 8. div.  Totalt 45 aldersbestemte lag var påmeldt til seriespill i 2017, og SIF Fotball oppnådde mange gode resultater med kanskje 1. plass i 1. divisjon for G16 som det gjeveste. I tillegg har våre lag deltatt i diverse cuper. Bl.a. kom 4 av 4 mulige lag til finaler i den anerkjente Sør-Cup. Vår fotballskole holdt som vanlig høy kvalitet, og ble av Akershus Fotballkrets kåret til Akershus beste fotballskole. Med sine påmeldte 170 lag ble SIF-Cup noe mindre enn de to foregående årene, men vi har fortsatt en av de største og mest populære cupene på Romerike.
Økonomien i Idrettslaget er solid, men SIF Fotball har derimot hatt et noe tyngre år rent økonomisk. I forhold til budsjettet ble inntektene lavere (svikt i innbetalte treningsavgifter, noe mindre sponsormidler, kun en felles dugnad og lavere inntekt fra SIF-Cup) samtidig som kostnadene ble høyere (økt kostnad ifm innkjøp av nye drakter og annet materiell, økte kostnader mot kretsen og andre eksterne aktører samt økte kompensasjoner til sportslig leder/trenere). Samlet sett medfører det at SIF Fotball sikter mot et underskudd rundt 500 000 kr for 2017. Underskuddet er ikke kritisk da underskuddet midlertidig dekkes opp av et internt lån fra Hovedlaget, og Fotballstyret har tatt grep for å bedre økonomistyringen og avsluttet/stoppet forhold som har gitt engangseffekter på resultatet for 2017.  Underskuddet skal betales tilbake til Hovedlaget over en tidsperiode som gjør at det sportslige tilbudet opprettholdes. 
Det økonomiske resultatet i 2017 sammen med erfaringene på kostnadene vil få noen konsekvenser for driften av SIF Fotball i 2018:
· Materialkostnader reduseres til det mest nødvendige
· Vurdere økning i treningsavgiftene – Mest for de lag/grupper hvor kostnadene er høyest
· Bedre balanse mellom penger brukt på gutte- og jentesiden 
· Noe økt dugnadsaktivitet
Med aktiv økonomistyring skal vi klare denne innsparingen uten at det går utover det sportslige tilbudet. Tvert imot mener vi det sportslige tilbudet vil styrkes med bygging av kunstgressbane nr. 2 som vi satser på å realisere i løpet av 2018. 
For de som ønsker ytterligere informasjon blir det gitt på informasjonsmøtet tirsdag 13. februar.  
(På det ordinære årsmøtet 20. mars vil det ikke bli anledning til å dykke ned i detaljene)

